ชุมชนไทยในอเมริกา กำลังมีแนวโน้มที่ดีในอนาคต เพราะความพยายามของลูกหลานไทย
อนาคตของชุมชนไทยในอเมริกา มีแนวโน้มที่ดีในอนาคต เพราะมความพยายามของลูกหลานคนไทยในอเมริการุ่นที่ 2 ที่แม้จะเกิดในต่างแดน แต่พวกเขาต่างมี
คุณพินิจการณ์ ตุลาชม ผู้สื่อข่าวรับเชิญของวีโอเอภาคภาษาไทย มีความเห็นที่สะท้อนมุมมองของพวกเขามานำเสนอ ความพยายามของกลุ่มคนไทยรุ่นที่ 2 ที่ต้องการสานต่อและเชื่อมโยงเครือข่ายลูกหลานคนไทยที่เกิดและเติบโตในสังคมอเมริกันเริ่มเป็นรูปธรรมมากขึ้น หลังการจัดกิจกรรมนัดพบปะกันอย่างไม่เป็นทางการเป็นครั้งแรกเมื่อเร็วๆ นี้ กิจกรรมในครั้งนี้จัดขึ้นในนาม สมาคมไทย ณ อเมริกา หรือสทอ. ที่เริ่มต้นจากกระจายข่าวสารให้คนไทยรุ่นใหม่วัยหนุ่มสาว หรือ Young ThaisGeneration ได้ทำความรู้จัก สร้างแนวร่วมคนไทยรุ่นหนุ่มสาวเพื่อสานต่อ และขยายความเป็นชุมชนไทยในวันข้างหน้า โดยมีคนไทยรุ่นที่ 2 วัย 20-35ปี ที่อยู่ในสาขาอาชีพต่างๆ สมัครใจเดินทางร่วมงานจำนวนมาก คุณอิน อัศวโกวิท รองนายกสมาคมไทย ณ อเมริกาบอกว่านี่คือการเริ่มต้นเชื่อมโยงคนไทย-อเมริกัน รุ่นใหม่ใช้ลักษณะพิเศษของการเป็นคนในสภาพแวดล้อม 2 วัฒนธรรมได้ก้าวเข้ามาทำกิจกรรมเพื่อสร้างความเข้มแข็งเชื่อมโยงเครือข่ายคนไทยในอนาคต ขณะที่คุณเดวิด พันธนะอังกุร และคุณปาริชาติ ขวัญยืน คนไทยรุ่นที่2 บอกถึงเหตุผลที่มาเข้าร่วมงานในครั้งนี้ว่าแม้จะเกิดในอเมริกา แต่ก็ได้รับการปลูกฝังจากผู้ปกครองให้มีสำนึกในความเป็นไทยมาตั้งแต่เด็กจึงต้องการมีส่วนร่วมสร้างศักยภาพให้ชุมชนคนไทยในอเมริกา เป็นที่ยอมรับ เช่นเดียวกับมุมมองของ คุณสุนทร สิริวนาการ และคุณกิตติพันธ์ ศรีสวัสดิ์ ในฐานะที่ ปรึกษาสมาคมไทย ณ อเมริกา ยอมรับว่า เป็นสิ่งที่ดีที่ลูกหลานชาวไทยรุ่นใหม่ๆจะก้าวเข้ามาสานต่อภารกิจของชุมชนชาวไทยในอนาคต ภารกิจอย่างเป็นรูปธรรมหลังการพบปะในครั้งนี้มีข้อสรุปร่วมกันคือ การเดินหน้าออกสำรวจจำนวนคนไทยในสหรัฐฯหรือโครงการ Census 2010 เพื่อค้นหาฐานข้อมูลคนไทยที่แท้จริงและใช้ประโยชน์จากการรวมกลุ่มเพื่อต่อรองให้ได้สิทธิและการสนับสนุนด้านต่างจากรัฐบาลสหรัฐให้มากขึ้น